એ વખતે પણ પૃથ્વી ‘સજીવ’ હતી પછી એના પર જાત-જાતના જીવો આવતાં ગયાં અને ઇવન લુપ્ત પણ થતાં ગયાં અને છેવટે મામલો આજે એ તબક્કે પહોંચ્યો છે જ્યારે ધરતીનો એક હિસ્સો, નામે મનુષ્ય, ધરતીને (તેમ જ અડોશપડોશના ગ્રહોને પણ) ‘જીતવા’ નીકળ્યો છે. ફઈન. મનુષ્ય ચંદ્ર પર જાય કે મંગળ પર જાય કે એવરેસ્ટ સર કરે કે ધરતીમાંથી ધાન્ય પેદા કરે કે ખનીજો મેળવે કે ખનીજ તેલના જોરે પોતાની કાર પુરપાટ દોડાવે… ધરતી આ બધું ચલાવી લે છે, પરંતુ માણસ જે રીતે પૃથ્વીને, પ્રકૃતિને જીતવાના અભિગમ સાથે આગળ વધી રહ્યો છે એ બધું પૃથ્વી ક્યાં સુધી ચલાવી લેશે એ એક સવાલ છે.